Vier in huis in Mitchells Plain doodgeskietArgieffoto Drie mans en ŉ vrou, tussen 30 en 32 jaar oud, is Dinsdag in die vroeë oggendure in Mitchells Plain in Kaapstad doodgeskiet. Brig. Novela Potelwa, woordvoerder van die polisie, sê in ŉ verklaring beamptes van die polisie se teenbende-eenheid het vanoggend die moordtoneel vir leidrade gefynkam nadat die slagoffers in ŉ huis in Hazeldenestraat in Portlands doodgeskiet is. Volgens Potelwa het ŉ motor voor die huis stilgehou waarna drie insittendes uit die voertuig geklim, in die huis ingestap en verskeie skote afgevuur het voordat hulle op die vlug geslaan het. Speurders oorweeg in dié stadium enige moontlike motiewe, waaronder bendegeweld, het Potelwa verduidelik. Die polisie doen ŉ beroep op die publiek om enige inligting rakende die voorval by die teenbende-eenheid by 0800 664 264 aan te meld.